મહેસાણા કલેક્ટર એચ.કે.પટેલના માર્ગદર્શન હેઠળ વિજાપુર મામલતદાર જી.કે.પટેલ, જિલ્લા પુરવઠા અધિકારી ભાર્ગવ પટેલ, ફૂડ એન્ડ ડ્રગ્સ વિભાગના ડેઝીગ્નેટેડ અધિકારી કે.આર.પટેલ તેમજ ટીમે શનિવારે સાંજે વિજાપુરના હિંમતનગર રોડ પર સુરજ ડેરી કમ્પાઉન્ડમાં મુકેશ પુનમચંદ મહેશ્વરીની જગ્યામાં તેમજ રણાસણ જીઆઈડીસીમાં પ્રેમચંદ પુનમચંદ મહેશ્વરીની ફેક્ટરીઓમાં દરોડા પાડી નકલી મરચું ઝડપી લીધું હતું. આ બંને સ્થળેથી મરચુ, હળદર, મકાઈનો લોટ, કલર વગેરેના કુલ ૧૧ નમુના લેવાયા હતા અને રૂ.૨.૯૨ લાખનો જથ્થો જપ્ત કરાયો હતો. રાતભર ચાલેલી આ કામગીરી બાદ વહેલી પરોઢે હિંમતનગર રોડ પર જ ગોવિંદપુરા પાટિયા નજીકથી મુકેશ મહેશ્વરીનું ત્રીજુ એક ગોડાઉન ધ્યાનમાં આવ્યું હતું અહીં પણ મકાઈનો લોટ વગેર શંકાસ્પદ જથ્થો જણાતાં તે સીલ કરાયું હતું અને સોમવારે અહીં તપાસ કરવાની હતી પરંતુ ફુડ એન્ડ ડ્રગ્સની ટીમ ન પહોંચતાં તપાસ થઈ શકી નહોતી. વિજાપુર મામલતદાર જી.કે.પટેલે જણાવ્યું હતું કે, સોમવારે ફુડ એન્ડ ડ્રગ્સની ટીમ આ કેસની બીજી કામગીરીમાં વ્યસ્ત હતી અને મંગળવારે અધિકારીને કોર્ટમાં જવાનું હોઈ બુધવારે સવારે ૧૦ વાગ્યે અધિકારી કે.આર.પટેલ સહિતની ટીમ આવશે અને ગોડાઉનમાં તપાસ કરીશું. આ ગોડાઉનમાંથી પણ નકલી મરચું બનાવવાનું કૌભાંડ ઝડપાય તેવી પૂરેપૂરી સંભાવના છે.